ANC-steun neem af – peiling(Argieffoto ter illustrasie: Brendan Magaar/ANA) In afwagting op die munisipale verkiesing wat voor 1 November vanjaar te midde van die Covid-19-pandemie moet plaasvind, blyk dit dat steun vir die ANC die afgelope twee jaar aansienlik afgeneem het. Dit blyk egter dat ŉ derde van dié wat kan stem, dit oorweeg om nie aan die komende verkiesing deel te neem nie. Die marknavorsingsfirma Ipsos het tussen 16 en 20 Augustus telefoniese onderhoude met 1 501 respondente tussen 18 en 75 jaar oud gevoer om vas te stel hoe geskikte kiesers oor dié verkiesing voel en vir wie hulle gaan stem al dan nie. Wanneer die peiling met vorige jare se studies vergelyk word, is dit duidelik dat steun vir die regerende party met sowat 7% in die afgelope twee jaar afgeneem het. Nietemin lyk dit of 49% van kiesers steeds ŉ kruisie langs die ANC se naam sal trek terwyl 17,9% vir die DA sal stem en 14,5% vir die EFF. Uit ŉ studie wat Ipsos in Desember verlede jaar van stapel gestuur het, het steun vir die ANC op 51,8% vir ŉ munisipale verkiesing gestaan. In November 2019 het 55,1% aangedui dat hulle dié party in ŉ nasionale verkiesing sal steun. Respondente wat aangedui het dat hulle nie vanjaar vir die ANC gaan stem nie, het onder meer gesê dat hulle slegs aan nasionale verkiesings deelneem; vir enige party buiten die ANC sal stem; vir enigiemand sal stem wat die land behoorlik kan bestuur; eers by die kieslokaal ŉ besluit sal neem; óf dat hulle werkloos is en daarom nie rede insien om te stem nie. Min lus om te stem Ipsos het voorts bevind dat slegs sewe uit elke 10 (71%) respondente beplan om wel aan die komende verkiesing deel te neem. Die data dui verder aan dat hierdie kiesers hul steun agter ŉ wye reeks partye sal plaas. Suid-Afrika het verskeie geregistreerde politieke partye, hoewel baie min van dié partye tans meer as 1% van die land se steun geniet. Ipsos het ook bevind dat die meer landelike provinsies van Suid-Afrika, naamlik Limpopo (79%), Noordwes (76%) en die Oos-Kaap (76%), die gretigste is om te stem. Dít terwyl politieke leiers meer gereeld werwingstogte in metropole onderneem. Die Vrystaat (61%) blyk egter die minste belangstelling uit al die provinsies in die komende verkiesing te toon. Ipsos sê dis moeilik om te voorspel of kiesers wel vanjaar by die munisipale verkiesing gaan opdaag en of hulle uit vrees vir die virus gaan wegbly. Hoewel sowat 39 miljoen Suid-Afrikaners geskik is om te stem, is nie almal geregistreer nie. Minder as 20 miljoen kiesers het in 2019 aan die nasionale verkiesing deelgeneem.